2025. évi rendes Küldöttgyűlés
2025-05-29 15:00 - 16:30 (Europe/Budapest) | Szent Benedek Gimnázium és Technikum, Práter utca 13., Budapest, Budapest, 1083, Hungary
Tisztelt Küldöttek, Pótküldöttek és Területi Vezetők! Kedves Diáktársaim!
A Bencés Diákszövetség 2025. évi rendes Küldöttgyűlését (Küldöttgyűlés) a Bencés Diákszövetség Alapszabálya 8. § 4. pontja alapján az alábbiak szerint hívom össze:
A Küldöttgyűlés helyszíne: Szent Benedek Gimnázium és Technikum (1083 Budapest, Práter u. 13.) (megközelítés M3 metróval, 4 v. 6 villamossal: Corvin negyed megálló, parkoláshoz ajánljuk a közeli Corvin Plaza Bevásárlóközpont fizetős parkolóját)
A Küldöttgyűlés időpontja: 2025. május 29. csütörtök 15:00 óra (regisztráció 14:50-től)
A Küldöttgyűlés megtartásának módja: személyes jelenléttel
A Küldöttgyűlés napirendje:

Küldöttgyűlés megnyitása. Névsorolvasás. A határozatképesség megállapítása. Küldöttgyűlési tisztségviselők: levezető elnök, jegyzőkönyvvezető, két jegyzőkönyv hitelesítő megválasztása;
Napirend elfogadása;
Az Elnök és a Főtitkár beszámolója az elmúlt időszakról;
A Bencés Diákszövetség 2024. évi beszámolójának és közhasznúsági mellékletének elfogadása, a Felügyelőbizottság vonatkozó jelentésének ismertetése (a napirendhez kapcsolódó mellékletek letöltése: 2024. évi beszámoló, Közhasznúsági melléklet);
A Bencés Diákszövetség 2025. évi költségvetésének elfogadása;
Egyebek (ebben a napirendi pontban határozathozatal nem történik);
Zárszó

A Bencés Diákszövetség Alapszabálya 8. § 6. pontja alapján „[a] Küldöttgyűlés – mind a személyes részvétellel megtartott, mind az elektronikus hírközlő eszköz igénybevételével megtartott Küldöttgyűlés ülés esetében – akkor határozatképes, ha az érvényes mandátummal (területi szervezet által megválasztott és az Elnökségnek írásban bejelentett) rendelkező küldöttek több, mint 50 százaléka megjelent. A területi szervezet, ha valamely küldöttje akadályoztatása miatt nem tud megjelenni a Küldöttgyűlésen, jogosult megválasztott és bejelentett pótküldöttei közül a kieső küldött helyén mást küldeni. A küldött helyén megjelenő pótküldöttet a Küldöttgyűlésen a küldöttekével azonos jogok illetik meg.”
Amennyiben a 2025. május 29. napján 15:00 órára összehívott Küldöttgyűlés nem lesz határozatképes, úgy a Bencés Diákszövetség Alapszabálya 8. § 6. pontja alapján a megismételt Küldöttgyűlést az eredeti, jelen meghívóban közölt napirenddel 2025. május 29-én 15:15 órára tűzöm ki, amelynek helyszíne: Szent Benedek Gimnázium és Technikum (1083 Budapest, Práter u. 13.). A megismételt Küldöttgyűlés a megjelentek számára tekintet nélkül határozatképes.
A Bencés Diákszövetség Alapszabálya 8. § 5/A. pontja alapján a Küldöttgyűlési meghívó közzétételétől számított 3 (három) napon belül a tagok és a Diákszövetség szervei a Küldöttgyűlést összehívó szervtől vagy személytől a napirend kiegészítését kérhetik, a kiegészítés indokolásával. A napirend kiegészítésének tárgyában a Küldöttgyűlést összehívó szerv vagy személy 2 (két) napon belül dönt. Ha a napirend kiegészítése iránti kérelemről a Küldöttgyűlést összehívó szerv vagy személy nem dönt vagy azt elutasítja, a Küldöttgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában, azzal, hogy a szabályszerűen nem közölt napirenden szereplő kérdésben csak akkor hozható határozat, ha a részvételre jogosultak legalább háromnegyede jelen van és a napirenden nem szereplő kérdés megtárgyalásához egyhangúlag hozzájárul.
A Küldöttgyűlésen minden küldött egy-egy szavazattal rendelkezik. A küldöttek szavazati jogukat semmilyen formában másra át nem ruházhatják.
Kérjük, hogy ezen a regisztrációs linken vagy az akta@bdsz.hu e-mail címen jelezzétek a részvételi szándékot. Az előzetes regisztráció nem kötelező, de nagyban segíti a Küldöttgyűlés előkészítését.
Mindenki személyes megjelenésére számítunk!
Budapest, 2025. május 13. napján
Tisztelettel és barátsággal,
Nógrádi László (Ph66)
a Bencés Diákszövetség elnöke

Bencés Diáknap 2025
2025-05-31 09:30 - 16:30 | Pannonhalmi Bencés Gimnázium, Vár 1, Pannonhalma, Győr-Moson-Sopron, 9090, Magyarország
Május utolsó szombatján újra várunk Benneteket a Bencés Diáknapon. A 10 órakor kezdődő szentmise után ezúttal a nagy álmunkról, a közösségi iskolatervezésről hallunk majd. Az ősz óta tartó folyamatot két építésziroda koordinálja: a Cseh András (CAN Architects) és Gutowski Robert (Gutowski Architects) vezette tervező stúdiók. A Diáknapon az előbbi fogja bemutatni a terveket, ill. mindannyiunkat hív az együttgondolkodásra.
Fiatal öregdiákjainkat kitüntetett szeretettel hívjuk erre az alkalomra, ahol lehet majd vásárolni újonnan készült, iskolacímeres nyakkendőt is.
Program
2025. május 31. szombat
09:30 – 10:00 Érkezés, fogadás
10:00 – 11:10 Szentmise a Bazilikában, főcelebráns: Hortobágyi T. Cirill OSB
11.30 – 12.10: Köszöntő, majd a CAN Architects építésziroda előadása
12:20 – 13:05: Szekcióbeszélgetések (alvás/hálók, tanulás/stúdium, étkezés/ebédlő)
13:15: Ebéd (sör + virsli)
A Jeges-teremben megtekinthetitek a gimnázium 70 éves Bélyeggyűjtő körének jubileumi kiállítását, ill. új bencés nyakkendőt is tudtok vásárolni.

Szent Benedek szobor megáldása Szentbékkállán
2025-07-12 14:00 - 16:00 | Szentbékkálla, Szentbékkálla, Veszprém megye, 8281, Hungary
Szentbékkálla Község Önkormányzata és a Bencés Diákszövetség nevében tisztelettel meghívjuk Önt és kísérőjét településünk névadója és Európa védőszentje, Szent Benedek szobrának megáldása és felavatása alkalmából rendezett ünnepségünkre.
Időpont: 2025. július 12. szombat 14 óra
Helyszín: Szentbékkálla, Jókai utca és Bem utca kereszteződése
Az eseményen megjelenteket köszönti:
Istvándi Tamás, Szentbékkálla polgármestere
Nógrádi László, a Bencés Diákszövetség elnöke, korábbi közlekedési és vízügyi miniszter
Avatóbeszédet mond:
Dr. Navracsics Tibor, közigazgatási és területfejlesztési miniszter, Szentbékkálla országgyűlési képviselője
A szobrot megáldja:
Hortobágyi T. Cirill OSB, pannonhalmi főapát
Az ünnepségen közreműködik a Szentbékkállai Vegyeskar és a Magyar Vonóstrió.
Kérjük, részvételi szándékát a nogradi.laszlo@bdsz.hu e-mail címen vagy a +36 30 950 7223 telefonszámon legkésőbb 2025. július 10. napjáig szíveskedjen visszajelezni, előre is köszönjük!
Tisztelettel,
Istvándi Tamás, polgármester, Szentbékkálla Község Önkormányzata
Nógrádi László, elnök, Bencés Diákszövetség

2en3an Szerzetesrendi diákszövetségek nyári fesztiválja
2025-08-23 09:30 - 17:00 | Balatonederics Római Katolikus Plébánia kertje, Kossuth Lajos utca 74., Balatonederics, Veszprém vármegye, 8312, Hungary
Elindult a regisztráció a magyarországi szerzetesrendi diákszövetségek első közös nyári fesztiváljára, a 2en3an-ra (Mert ahol ketten vagy hárman összegyűlnek az én nevemben, ott vagyok közöttük” (Mt.18:19-20) Az egynapos fesztivált augusztus 23-án tartjuk Balatonedericsen. Zsódi Viktor piarista tartományfőnök fogja megnyitni (aki egyúttal a ferfi szerzeteselöljárók konferenciájának is elnöke). Bencés részről Barkó Ágoston atya Tihanyból jelezte, hogy a nyitó szentmisén koncelebrál. A fesztivált a hat magyarországi szerzetesrendi diákszövetség hagyományteremtő céllal indítja útjára, remélve, hogy idővel jelentős nyári társadalmi eseménnyé növi ki magát.
Egésznapos bográcsozás, szerzetesi termékek (sörök, borok) kóstolója és panel-beszélgetések színesítik a kötetlen együttlétet. Részletes program, tudnivalók és regisztráció a fesztivál zárt körű honlapján itt: www.2en3an.hu
A belépéshez szükséges kód belső fórumainkon érhető el.
Várunk Benneteket sok szeretettel egy olyan eseményen, ahol hasonló hátterű öregdiáktársakkal lehet egyszerre kötetlen és leki-szellemi közegben találkozni.
A részvétel ingyenes, de regisztrációhoz kötött! Regisztrálni a www.2en3an.hu oldalon lehet 2025. augusztus 8-ig. A helyek korlátozott számban elérhetők!
A fesztiválon való részvetel az öregdiáktársaknak ingyenes, de fenti honlapon keresztül adományt is tudtok tenni kártyás fizetéssel a fesztivál javára. Bármekkora összegű felajánlást köszönettel fogadunk a szervezés költségeire.

Adventi gyertyagyújtás Budapesten
2025-12-14 20:00 - 21:00, 2025-12-21 20:00 - 20:30 | Egyetemi Templom, Papnövelde utca 5-7., Budapest, Budapest, 1053, Hungary
Az évtizedes hagyománynak megfelelően ebben az évben is lesznek zsolozsmával és elmélkedéssel egybekötött Bencés adventi gyertyagyújtások Budapesten az Egyetemi templomban Advent vasárnapjain (november 30-án, december 7, 14, 21-én) 20 órakor (előtte19:00-tól pedig szentmisén való részvételre van lehetőség.) Az elmélkedéseket Bencés atyák tartják. Advent negyedik vasárnapján Cirill Főapát úr tartja az elmélkedést. Lehetőségünk nyílik személyesen is átélni a hajdan talán mindannyiunk által várva-várt közös imádságunkat, a pannonhalmi mintára végzett adventi gyertyagyújtást Budapest szívében, a Központi Szeminárium mellett működő Egyetemi Templomban. Sok szeretettel várunk minden egykori bencés diákot, szeretteiket és minden kedves érdeklődőt. Keltsük minél nagyobb hírét e találkozásnak, s töltsük meg együtt újra a templomot!

Bencés Bál
2026-01-24 18:00 - 2026-01-25 02:00 | Novotel Budapest City, Alkotás u. 63-67., Budapest, Budapest, 1123, Hungary
További információk hamarosan!
